*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Δεκεμβρίου 1987

που επιτρέπει σε ορισμένα κράτη μέλη να λάβουν, προσωρινά, συμπληρωματικά μέτρα, όσον αφορά την Δανία, για να προστατευθούν από την εισχώρηση στην επικράτειά τους του Corynebacterium sepedonicum

(Τα κείμενα στη γαλλική, αγγλική και ολλανδική γλώσσα είναι τα μόνα αυθεντικά)

(88/36/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 80/665/ΕΟΚ του Συμβουλίου της 24ης Ιουνίου 1980 περί της καταπολεμήσεως της κορυνοβακτηριώσεως των γεωμήλων (1), και ιδίως το άρθρο 9 παράγραφος 2,

Εκτιμώντας:

ότι εάν ένα κράτος μέλος θεωρεί ότι επίκειται κίνδυνος να εισχωρήσει στην επικράτειά του κορυνοβακτηρίωση από γεώμηλα που προέρχονται από άλλο κράτος μέλος, μπορεί προσωρινά να λάβει κάθε συμπληρωματικό μέτρο που είναι απαραίτητο για να προστατευθεί από αυτόν τον κίνδυνο·

ότι κάθε κράτος μέλος μπορεί, επίσης, να λαμβάνει τέτοια μέτρα όταν πληροφορηθεί από άλλο κράτος μέλος την επιβεβαιωμένη μόλυνση κορυνοβακτηρίωσης·

ότι η Ιρλανδία και το Ηνωμένο Βασίλειο ανακοίνωσαν στα υπόλοιπα κράτη μέλη και την Επιτροπή, κατά την έγκριση της οδηγίας 80/665/ΕΟΚ, την πρόθεσή τους να διατηρήσουν τα μέτρα που απαγορεύουν την εισαγωγή στην επικράτειά τους γεωμήλων καταγωγής Δανίας, δεδομένου ότι είναι γνωστό ότι έχει εμφανιστεί κορυνοβακτηρίωση στο εν λόγω κράτος μέλος·

ότι η Γαλλία είχε ανακοινώσει στα υπόλοιπα κράτη μέλη και στην Επιτροπή, το 1983, ότι επέβαλε ορισμένους συμπληρωματικούς όρους όσον αφορά τα γεώμηλα καταγωγής Δανίας, προκειμένου να εξασφαλισθεί ακόμη περισσότερο από την εισχώρηση της κορυνοβακτηρίωσης από τη Δανία·

ότι οι Κάτω Χώρες κοινοποίησαν στα υπόλοιπα κράτη μέλη και την Επιτροπή το 1987 ότι έχουν θεσπίσει μέτρα που απαγορεύουν την εισαγωγή στην επικράτειά τους γεωμήλων καταγωγής Δανίας, κυρίως για να προστατευθούν από τον κίνδυνο εισχώρησης της κορυνοβακτηρίωσης από το εν λόγω κράτος μέλος·

ότι είναι γνωστό πως ήδη από 25 χρόνια και πλέον η κορυνοβακτηρίωση έχει εμφανισθεί στη Δανία·

ότι η Δανία έχει εφαρμόσει πρόγραμμα εξάλειψης της κορυνοβακτηρίωσης, του οποίου τα πρώτα αποτελέσματα δείχνουν ότι είναι αποτελεσματικό·

ότι, ειδικότερα από το 1984, το σύνολο των αποθεμάτων γεωμήλων ανανεώθηκε με καθαρό και υγιές πολλαπλασιαστικό υλικό· ότι από το 1986, τόσο τα γεώμηλα προς φύτευση όσο και τα γεώμηλα προς εμπορία επιτρέπεται να παραχθούν στη Δανία μόνον εφόσον προέρχονται από το εν λόγω καθαρό και υγιές απόθεμα·

ότι, επιπλέον, η Δανία αναδιάρθρωσε την παραγωγή, τη μεταποίηση και τη διανομή έτσι ώστε να αποφευχθεί νέα μόλυνση των γεωμήλων που παράγονται υπό τις προαναφερθείσες συνθήκες·

ότι, μέχρι σήμερα, τα αποτελέσματα των εντατικών ελέγχων, συμπεριλαμβανομένων των δοκιμασιών σύμφωνα με την ισχύουσα κοινοτική μέθοδο για την ανίχνευση του Corynebacterium sepedonicum, που πραγματοποιήθηκαν στη Δανία επί γεωμήλων της συγκομιδής 1986, επιβεβαίωσαν το γεγονός ότι τα γεώμηλα παραγωγής Δανίας, τουλάχιστον από το 1986, μπορούν να θεωρηθούν απαλλαγμένα από κορυνοβακτηρίωση·

ότι, εντούτοις, πρέπει να ληφθούν, προσωρινά, προληπτικά μέτρα με σκοπό την εδραίωση των αποτελεσμάτων αυτών, προτού εξομοιωθεί η κατάσταση στη Δανία με εκείνη που επικρατεί στα άλλα κράτη μέλη στα οποία δεν έχει εμφανισθεί κορυνοβακτηρίωση· ότι τα προληπτικά αυτά μέτρα πρόκειται να συμπληρώσουν τις μεθόδους ελέγχου που έθεσε σε εφαρμογή η Δανία σύμφωνα με την οδηγία 80/665/ΕΟΚ για ολόκληρη την παραγωγή γεωμήλων, με την επιφύλαξη των φυτοϋγειονομικών επιθεωρήσεων που μπορεί να πραγματοποιήσουν τα κράτη μέλη υπό το κοινοτικό καθεστώς για την προστασία των φυτών·

ότι τα συμπληρωματικά μέτρα που έχουν ληφθεί από τη Γαλλία, την Ιρλανδία, τις Κάτω Χώρες και το Ηνωμένο Βασίλειο θα πρέπει, συνεπώς, να αμβλυνθούν από την περίοδο εμπορίας 1987/88·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Γαλλία, την Ιρλανδία, τις Κάτω Χώρες και το Ηνωμένο Βασίλειο, κατά τη διάρκεια περιόδου που λήγει στις 30 Ιουνίου 1990, να απαιτούν, εκτός από τους όρους που καθορίζονται στο άρθρο 2 της οδηγίας 80/665/ΕΟΚ, την είσοδο στην επικράτειά τους γεωμήλων (Solanum tuberosum L.) καταγωγής Δανίας, μόνο εφόσον έχουν υποβληθεί σε επίσημο έλεγχο, σύμφωνα με τη μέθοδο που έχει θεσπίσει η ΕΟΚ, για τον εντοπισμό και τη διάγνωση του Corynebacterium sepedonicum επί δείγματος τουλάχιστον 200 κονδυλίων ανά 25 τόνους ανά παραγωγό και ανά παρτίδα που λαμβάνεται επίσημα το οποίο πρόκειται να εισαχθεί σ' ένα από τα ενδιαφερόμενα κράτη μέλη και

εφόσον κατά τον εν λόγω έλεγχο αποδειχθεί ότι τα γεώμηλα είναι απαλλαγμένα από κορυνοβακτηρίωση.

Άρθρο 2

Τα κράτη μέλη που αναφέρονται στο άρθρο 1 προσαρμόζουν τα συμπληρωματικά μέτρα, που έχουν θεσπίσει όσον αφορά τη Δανία για να προστατευθούν από την εισχώρηση στην επικράτειά τους του Corynebacterium sepedonicum, έτσι ώστε να συμφωνούν με τις διατάξεις του άρθρου 1.

Άρθρο 3

Η παρούσα απόφαση καταργείται ή τροποποιείται μόλις διαπιστωθεί κορυνοβακτηρίωση σε γεώμηλα καταγωγής Δανίας, είτε με τις μεθόδους ελέγχου που θέτει σε εφαρμογή η Δανία με την οδηγία 80/665/ΕΟΚ, είτε με τους επίσημους ελέγχους που διεξάγονται σύμφωνα με τις διατάξεις του άρθρου 1, είτε με οιαδήποτε άλλη ευκαιρία.

Άρθρο 4

Η παρούσα απόφαση απευθύνεται στη Γαλλική Δημοκρατία, την Ιρλανδία, το Βασίλειο των Κάτω Χωρών και το Ηνωμένο Βασίλειο.

Βρυξέλλες, 10 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 180 της 14. 7. 1980, σ. 30.